
prentsa-oharra
Hilaren 16, 17 eta 18an izango da, Europa Jauregian 
Freak Festival itzuli da eta bere dimentsio kulturala indartu duten 50 jarduera baino gehiago eta 54 kolaboratzaile dakartza

• Vital Fundazioak eta Valinor Kultur Elkarteak bultzatuta, mahai eta rol jokoak, tailerrak, lehiaketak, cosplay, erakusketak, hitzaldiak eta sormen proposamenak eskainiko ditu, beste hainbat aukeraren artean      

• Programazioa doakoa da eta jende guztiarentzat irekia   

Vitoria-Gasteiz, 2026ko urriak 7.- Vital Fundazioak eta Valinor Kultura Elkarteak bultzatutako Freak Festival delakoa Gasteizera itzuliko da hilaren 16, 17 eta 18an, jokoekin, fantasiarekin eta aisialdi alternatiboarekin lotutako 50 jarduera baino gehiago dakartza. Europa Kongresu Jauregian mahai eta rol jokoak, tailerrak, lehiaketak, erakustaldiak, cosplay, hitzaldiak eta erakusketak egingo dira hiru egun horietan, bai ohiko zaleentzat, bai aisialdi eta sorkuntza modu horietara lehenengo aldiz hurbildu nahi dutenentzat.

Aurtengo programazioak, gainera, lotura berriak izango ditu hiriko kultura sarearekin; hortaz, jaialdiaren izaera eremu ludikoaz harago zabalduko da. Hala, 2026ko edizioan 54 kolaboratzailek hartuko dute parte, elkarte, kultura erakunde, saltoki, argitaletxe, kolektibo eta sortzaile independenteen artean. Dibertsitate hori mahai- eta karta-jokoak, ilustrazioa, literatura, komikia, miniaturak pintatzea, zuzeneko rola eta hainbat diziplina artistiko barne hartzen dituen programazioan islatzen da. 

Hori guztia, Freak Festival jaialdiaren ezaugarri nagusietako bat galdu gabe: doakoa, lankidetzakoa eta borondatezkoa izatea. Jaialdia elkarte, sortzaile, erakunde eta pertsonek beren zaletasunak, ezagutzak eta proiektuak publikoarekin partekatzen dituzten heinean eraikitzen da. Sartzea nahiz jardueretan parte hartzea doakoak dira, ekitaldi hurbila eta irisgarria izan dadin, sartzeko, kuxkuxeatzeko, jarduera berriren bat probatzeko edo asteburu osoa hainbat proposamen deskubritzen igarotzeko aukera emango duena.

Lotura gehiago  Gasteizko kulturarekin 
Arte eta Lanbide Eskolaren eta Fournier Karta Museoaren parte-hartzeak hitzorduaren dimentsio kulturala areagotu du. Arte eta Lanbide Eskola jaialdiak irauten duen bitartean izango da bertan, Grabatu arloko ikasleek egindako lanen erakusketaren eskutik. Gainera, teknika horretan hasteko hiru tailer praktiko antolatuko ditu. Horietan, parte-hartzaileek prozesuaren oinarrizko faseak ezagutu, diseinu propioa sortu eta estanpazioa egiteko aukera izango dute.

Fournier Museoak, bestalde, karta jokoei lotutako historia eta kultura aniztasuna hurbilduko dizkio publikoari. ‘Jolasen mundua. Fournier Karta Museoa’ hitzaldia museoaren bildumaren hainbat adibidetatik igaroko da, leku eta garai desberdinetako piezak erakusteko: Txinako eta Japoniako kartak, Indiako karta-sorta zirkularrak, Europako jokoak eta kartak, besteak beste. Museoarekiko lankidetza osatzeko, ‘Koloreztatu zure karta' jarduera sortzailea dago eskura, adin guztietarako irekia eta Fournier Museoaren bildumetan inspiratua.

Berrikuntza bi horiek jolasaren, sormenaren eta kulturaren arteko loturak indartu dituzte, eta aisialdi alternatiboa adierazpen artistikoarekin, ezagutzarekin eta sorkuntzarekin lotutako espazioa ere badela aldarrikatzen lagunduko dute.

Elkarlaneko jaialdia  
Lankidetza horiekin batera, 54 elkartek, artistak, artisauk, saltokik, erakundek, argitaletxek, kolektibok eta sortzaile independentek hartuko dute parte asteburu osoan, eta bakoitzak bere ezagutzak, proposamenak eta jarduerak eskainiko ditu.

Elkarlan-eredu hori da Freak Festival jaialdiaren nortasun-ezaugarrietako bat, baita Vital Fundazioaren laguntza izateko arrazoietako bat ere. Jauregira sartzea nahiz jardueretan parte hartzea doakoak dira, publikoak jolastera esertzeko, tailer batean parte hartzeko, artista edo elkarte baten lana ezagutzeko, zaletasun berri bat ezagutzeko edo kultura jarduera batera joateko aukera izan dezan, kontsumoa jaialdiaren parte izateko beharrezkoa izan gabe. 

Jolastea, sortzea eta deskubritzea
Hain zuzen ere, publikoaren parte-hartzea da jaialdiaren ardatz nagusietakoa. Bertaratzen direnak ikusle izateaz gain, proposamenekin zuzenean esperimentatu, jolastu, zaletasun berriak sortu eta deskubritu ahal izateko pentsatuta dago programazioa. Mahai eta karta jokoekin, mahai rolarekin, zuzeneko rolarekin, softcombatekin eta eskrima historikoarekin lotutako partidak eta jarduerak egongo dira, baita ilustrazioarekin, modelismoarekin eta beste sormen diziplina batzuekin lotutako tailerrak ere.

Jaialdiak berak antolatutako jardueren artean, Fast Fic, Fast Comic eta Fast Painting sormen erronkak itzuli dira, eta kontzeptu bera eraman dute hiru diziplinatara: idazketa, komikia eta pintura. Parte-hartzaileek baldintza eta baliabide mugatuen pean garatu beharko dituzte, beren sorkuntzak, inprobisaziorako eta sormenerako duten gaitasuna probatzeko.

Europa Jauregiko agertokian, halaber, hainbat proposamen egongo dira, hala nola Cosplay Pasabidea, euren pertsonaiak eta sorkuntzak publikoaren aurrean erakutsi nahi dituztenei irekia, eta ‘Erabakiak eta Hondamendiak: rol abentura, zuzenean'. Jarduera horrek rol partida bat eramango du agertokira, jokalarien erabakiek, inprobisazioak eta dadoek nola eraikitzen duten istorio bat, modu irisgarrian eta parte hartzailean erakusteko.

Programazioak aukera emango du, halaber, proiektuak merkatura iritsi aurretik ezagutzeko. Horien artean, Xarpa Games-en BOOOMBA egongo da. Jaialdiak dirauen bitartetan azken prototipoetako batzuen bidez jokatu ahal izango da, Gabonetarako aurreikusita dagoen merkaturatzea baino lehen.

